DA wen saak oor Nkandla-SMSSkermskoot van die SMS (Foto via @democraticalliance, Twitter) Die konstitusionele hof het die verkiesingshof se uitspraak, wat bevind het die DA het die Kieswet en die Onafhanklike Verkiesingskommissie (OVK) se gedragskode oortree, ter syde gestel. Die DA het in Maart verlede jaar die SMS aan meer as 1,5 miljoen kiesers in Gauteng gestuur. “Die Nkandla-verslag wys dat Zuma jou geld gesteel het om sy huis van R246 miljoen te bou. Stem DA op 7 Mei om korrupsie te klop. Saam vir verandering,” het die SMS gelees. Die SMS het gevolg op Thuli Madonsela, openbare beskermer, se verslag wat bevind het dat Zuma en sy familie onbehoorlik gebaat het by die R246 miljoen se opgraderings aan Zuma se Nkandla-woning in KwaZulu-Natal. Die ANC het die hooggeregshof in Johannesburg genader en aangevoer dat die SMS neerkom op die publikasie van valse inligting. Die hooggeregshof het egter met die DA saamgestem dat die SMS regverdige kommentaar was in die lig van Madonsela se verslag. Die ANC het suksesvol tot die verkiesingshof geappelleer.